นักกีฬาที่มีรายได้มากที่สุดในโลก
นักกีฬา ถ้าเก่งจริง จะมีรายได้สูงมาก โดยเฉพาะนักกีฬาระดับโลก ยิ่งเก่ง ดัง มีชื่อเสียง มากเท่าไร ทั้งรายได้จากการแข่งขัน เงินรางวัลต่างๆ รวมไปถึงสปอนเซอร์มากมายยิ่งไหลมาเทมา
26 ก.ค. 2561

นักกีฬาที่มีรายได้มากที่สุดในโลก / โดย ลงทุนแมน
นักกีฬา ถ้าเก่งจริง จะมีรายได้สูงมาก
โดยเฉพาะนักกีฬาระดับโลก ยิ่งเก่ง ดัง มีชื่อเสียง มากเท่าไร
ทั้งรายได้จากการแข่งขัน เงินรางวัลต่างๆ
รวมไปถึงสปอนเซอร์มากมายยิ่งไหลมาเทมา
ตามการจัดอันดับของ Forbes ในปีที่ผ่านมานักกีฬาที่มีรายได้มากที่สุด 10 อันดับแรกของโลก
(ข้อมูลการจัดอันดับนับรวมรายได้ตั้งแต่ วันที่ 1 มิถุนายน 2017 ถึง วันที่ 1 มิถุนายน 2018)
10. Matthew Stafford รายได้ 1,980 ล้านบาท สัญชาติอเมริกัน
ผู้เล่นตำแหน่ง Quarterback ของทีม Detroit Lions ในลีกอเมริกันฟุตบอล NFL ของสหรัฐอเมริกา
9. Matt Ryan รายได้ 2,240 ล้านบาท สัญชาติอเมริกัน
ผู้เล่นตำแหน่ง Quarterback ของทีม Atlanta Falcons ในลีกอเมริกันฟุตบอล NFL ของสหรัฐอเมริกา
8. Stephen Curry รายได้ 2,559 ล้านบาท สัญชาติอเมริกัน
ผู้เล่นตำแหน่ง Point Guard ของทีม Golden State Warriors ในลีกบาสเก็ตบอล NBA ของสหรัฐอเมริกา
7. Roger Federer รายได้ 2,569 ล้านบาท สัญชาติสวิส
นักเทนนิสมือ 2 ของโลกในปัจจุบัน (คะแนน ณ วันที่ 7 ก.ค. 61) เจ้าของสถิติแชมป์ Grand Slam ชายเดี่ยวสูงสุดตลอดกาล 20 สมัย
6. LeBron James รายได้ 2,845 ล้านบาท สัญชาติอเมริกัน
ผู้เล่นตำแหน่ง Small forward ของทีม Cleveland Cavaliers ในลีกบาสเก็ตบอล NBA ของสหรัฐอเมริกา
5. Neymar รายได้ 2,995 ล้านบาท สัญชาติบราซิล
นักฟุตบอลที่มีค่าตัวในการย้ายทีมที่สูงที่สุดในโลกคนปัจจุบัน (222 ล้านยูโร) จากการซื้อตัวของสโมสร Paris Saint-Germain ในฝรั่งเศส จากสโมสร Barcelona ในสเปน
4. Conor McGregor รายได้ 3,295 ล้านบาท สัญชาติไอริช
นักสู้ UFC ที่รายได้เพิ่มอย่างก้าวกระโดดจากการชกกับ Floyd Mayweather ในปีที่ผ่านมา
3. Cristiano Ronaldo รายได้ 3,594 ล้านบาท สัญชาติโปรตุเกส
หนึ่งในสุดยอดนักเตะในยุคปัจจุบัน ที่เพิ่งย้ายสโมสรจาก Real Madrid ในสเปน ไปยัง Juventus ในอิตาลี (อันดับ 1 ในการจัดอันดับเมื่อปีก่อน)
2. Lionel Messi รายได้ 3,694 ล้านบาท สัญชาติอาร์เจนตินา
หนึ่งในสุดยอดนักเตะในยุคปัจจุบันเช่นเดียวกับ Ronaldo ปัจจุบันสังกัดสโมสร Barcelona ในสเปน
1. Floyd Mayweather รายได้ 9,485 ล้านบาท สัญชาติอเมริกัน
Floyd Mayweather คือใคร?
Floyd เริ่มต้นอาชีพจากมวยสากลสมัครเล่น และประสบความสำเร็จอย่างมาก (สถิติชนะ 84 แพ้ 8 ในระดับสากลสมัครเล่น) จนกระทั่งได้ติดทีมชาติสหรัฐอเมริกาในรุ่นเฟเธอร์เวท ในการแข่งขันโอลิมปิกปี 1996 ที่เมืองแอตแลนตา รัฐจอร์เจีย
โดยสามารถชนะคู่ชกจากชาติต่าง ๆ จนเข้าถึงรอบรองชนะเลิศและแพ้ให้กับ Serafim Todorov นักมวยชาวบัลแกเรีย ทำให้ได้แค่เหรียญทองแดง
(ต่อมาในรอบชิงชนะเลิศ Todorov คือคู่ชิงของ สมรักษ์ คำสิงห์ และเป็นฝ่ายแพ้แก่สมรักษ์)
หลังจากความพ่ายแพ้ในโอลิมปิก Floyd ก็เข้าสู่วงการมวยอาชีพเต็มตัว
และเค้าก็ไม่เคยแพ้ใครอีกเลยนับตั้งแต่นั้นมา
ยอดมวยแห่งยุคเจ้าของฉายา Pretty boy, The money และสถิติ ชนะ 50 แพ้ 0 ในระดับอาชีพ จากสหรัฐอเมริกา ที่ชนะนักชกที่มีชื่อเสียงต่างๆมามากมาย เช่น Oscar De La Hoya, Juan Manuel Marquez, Miguel Cotto รวมถึง Manny Pacquiao ได้ครองอันดับที่ 1 เป็นครั้งที่ 4 ในรอบ 7 ปีหลังสุด ด้วยรายได้ที่ทิ้งห่างอันดับที่ 2 มากกว่า 2 เท่า
ทั้งๆ ที่ในปีที่ผ่านมา Floyd มีไฟต์ชกมวยเพียงแค่ครั้งเดียวเท่านั้น คือการชกกับ Conor McGregor ซึ่งไฟต์นี้สร้างรายได้ให้ Floyd สูงถึง 9,152 ล้านบาท จากรายได้รวม 9,485 ล้านบาท
จากราคาตั๋วเข้าชมในราคาสูงลิ่ว (รายได้จากการขายตั๋วรวม 1,830 ล้านบาท เฉลี่ย 140,000 บาท ต่อตั๋ว 1 ใบ) รวมถึงจำนวนผู้ชมในระบบ Pay per view จำนวนประมาณ 4.3 ล้านคน และรายได้จากสปอนเซอร์และลิขสิทธิ์ถ่ายทอดสดในต่างประเทศ ส่งผลให้มูลค่ารวมของไฟต์นี้สูงถึง 18,304 ล้านบาท
อย่างไรก็ตามมูลค่ารวมไฟต์นี้ยังคงเป็นรองไฟต์หยุดโลกที่ Floyd ชกกับ Manny Pacquiao ยอดมวยชาวฟิลิปปินส์ ในปี 2015 ที่มีมูลค่าไฟต์สูงถึง 19,968 ล้านบาท
แต่รายได้ที่ Floyd ได้รับในไฟต์กับ McGregor นี้สูงกว่า จากสัดส่วน % ที่ Floyd ได้รับสูงขึ้น
สถิติอื่นที่น่าสนใจ
ในนักกีฬาที่รายได้มากสุด 100 อันดับแรก นักกีฬาสัญชาติอเมริกัน ติดอันดับมากที่สุดจำนวน 65 คน
ชนิดกีฬาส่วนใหญ่ที่ติดอันดับคือ บาสเกตบอล จำนวน 39 คน (เพิ่มขึ้นสูงจากการเพิ่ม Salary Cap ของลีก NBA ในปี 2016) รองลงมาคือ อเมริกันฟุตบอล จำนวน 18 คน
ใน 100 อันดับแรก เป็นนักกีฬาชายทั้งหมด (Serena Williams เป็นนักกีฬาหญิงเพียงคนเดียวที่ติดอันดับในปีก่อน แต่ปีนี้ไม่ติดอันดับจากการพักการแข่งขันไปชั่วคราว จากการตั้งครรภ์และให้กำเนิดลูกสาวในช่วงของการจัดอันดับ
Roger Federer มีรายได้จากสปอนเซอร์ต่างๆ สูงสุด จำนวน 2,163 ล้านบาท (ไม่นับรายได้จากการแข่งขัน) จากรายได้รวม 2,569 ล้านบาทจากแบรนด์ต่างๆ มากมาย เช่น Wilson, Credit Suisse, Mercedes, Rolex, Lindt เป็นต้น (หมดสัญญากับ Nike ในช่วงเดือนมีนาคม)
รองลงมาคือ LeBron James 1,730 ล้านบาท
และ Cristiano Ronaldo 1,564 ล้านบาท
อ้างอิงอัตราแลกเปลี่ยนที่ USD/THB เท่ากับ 33.28 บาท
----------------------
เล่นกีฬาทำให้อายุยืนยาว แต่ถ้าไม่ชินกับบทความยาว ๆ ลองอ่านบทความในรูปแบบบล็อกได้ ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
[8611].